**TÁJÉKOZTATÓ KATÁSOKNAK HIPA BEVALLÁS BENYÚJTÁSÁRÓL**

**Régi és új „Kata” adóalanyok 2022. évi helyi iparűzési adót érintő bevallási kötelezettségéről**

**(a „22HIPAK” adóbevallás benyújtás nem kötelező, az adózó maga dönthet ennek beadásáról)**

**Tisztelt Vállalkozók/Vállalkozások!**

**Figyelem változás!**

**Az érintett kisvállalkozók 2023. január 15-dike helyett 2023. május 31-ig adhatják be a NAV-on keresztül az éves helyi iparűzési adóbevallást!**

**/https://nav.gov.hu/kereso?query=22hipak/**

Az őszi adócsomagban a legnagyobb „adókönnyítéssel” a kisvállalkozások számolhatnak az **„Egyes adótörvények módosításáról szóló 2022. évi XLV. törvény”** alapján, hiszen a jövőben **2023. évtől a helyi iparűzési adó egyszerűsödik számukra.**

**2022. évbe már a Kata adóalanyoknak volt változás az iparűzési adózást érintően és jelentős változás lesz a 2023. évi adózásukban is.**

Köztudott, hogy a „régi” KATA szerinti adózás megszűnt a törvény erejénél foga, melyről nem volt bejelentési kötelezettség és nem kellett évközi (záró) bevallást benyújtani. Az „új” KATA alanyai adózhatnak tételes adóalappal, melyről 2022. október 22-ig kellett bejelentést tenni és ez az adó 2022. szeptember 1-2022. december 31. közötti időszakra jár.

A hivatkozott törvény **2023. évtől bevezeti a kisvállalkozó fogalmát.** Kisvállalkozónak minősül az a vállalkozó, akinek/amelyeknek éves nettó árbevétele nem haladja meg a 25 millió forintot, illetve kiskereskedő átalányadózó egyéni vállalkozó esetén nem több, mint 120 millió forint. (Ha a vállalkozás működési ideje nem érte el a 12 hónapot, akkor ezen értékhatárt idő arányosítani kell.)

**Az egyszerűsítés egységesebbé teszi a kisvállalkozók iparűzésiadó-fizetési kötelezettségét, és egyenletes éves bevételi szint mellett adminisztrációs könnyebbséget is fog jelenteni ezen vállalkozások számára. Bármely vállalkozó adóalany választhatja, legyen ő társaság, vagy magánszemély.**

A módosuló helyi adókról szóló 1990. évi C. törvény 51/Q. §-a (1) bekezdése értelmében a **2022. december 31-én hatályos 39/B. § (3) bekezdése szerinti iparűzési adóalap-megállapítást alkalmazó vállalkozó a 2022. évben kezdődő adóévről 2023. május 31-ig nyújthat be iparűzési adóbevallást.**

/(3) A kisadózó vállalkozók tételes adójáról szóló törvény hatálya alá tartozó egyéni vállalkozó (a továbbiakban: tételes adózó vállalkozó) a (9) bekezdés szerint bejelentett döntése esetén, az adó adóévi alapja - a 39. § (1) bekezdésében, vagy a 39/A. §-ban foglalt előírásoktól eltérően - székhelye és telephelye szerinti önkormányzatonként 2,5-2,5 millió forint. Ha a tételes adózó vállalkozó e minősége szerinti adókötelezettsége valamely településen az adóév egészében nem áll fenn, vagy a kisadózó vállalkozók tételes adójában az adófizetési kötelezettsége szünetel, akkor az adó önkormányzatonkénti alapja a 2,5 millió forintnak az adókötelezettség időtartama naptári napjai alapján arányosított része./

Ha az (1) bekezdés szerinti vállalkozó a **(3) bekezdés szerinti bejelentését nem teszi meg**, akkor azzal a **vélelemmel kell élni az önkormányzati adóhatóságnak, hogy az iparűzési adó alapját 2023. január 1-jétől a 39/A. §-a szerint az új egyszerűsített módon állapítja meg.**

 A hivatkozott paragrafus (3) bekezdése értelmében, amennyiben az (1) bekezdés szerinti vállalkozó **2023. január 1-jétől nem kívánja az iparűzési adó alapját a 39/A. § szerinti adóalap-megállapítási módszer szerint megállapítani, akkor e döntését 2023. május 31-ig köteles** - a bevallási vagy a bejelentkezési, változás-bejelentési nyomtatványon - **bejelenteni az adóhatósághoz**.

A bejelentéssel egyidejűleg a 2023. január 1. és a 2024. június 30. közötti előlegfizetési időszakra **75 ezer forint adóelőleget is be kell vallani**, amelyet két részletben kell megfizetni, 2023. május 31-ei esedékességgel 50 ezer forintot és 2024. március 18-ai esedékességgel 25 ezer forintot.

Későbbiekben a helyi adókról szóló 1990. évi C. törvény (továbbiakban: Htv.) módosítása átláthatóbbá, **könnyebben teljesíthetővé teszi az egyszerűsített iparűzési adóalap-megállapításra vonatkozó szabályozást, egyben 2024. évtől jelentősen csökken az adóadminisztráció** (megszűnik a bevallási kötelezettség és évente egyszer kell majd adót/előleget fizetni) is.

Az új KATA-t (2022.09.01-től) már nem alkalmazó vállalkozóknak a Htv-be épülő új, egyszerűsített adóalap-megállapításról szóló döntésüket a 2022. adóévről szóló bevallás esedékességéig, azaz **2023. május 31-ig van lehetőségük meghozni** és azt az előző adóévről szóló (22HIPAK) adóbevallásban jelezni az önkormányzati adóhatóságok felé.

Annak érdekében, hogy az **új KATA-t alkalmazók** (2022.09.01-tól - 2022.12.31-ig) **számára is 5 hónap álljon rendelkezésre 2023-ban az egyszerűsített adózásról szóló döntésre**, a módosítás számukra is lehetővé teszi, hogy **amennyiben a 2022. évről adóbevallás-benyújtására kötelesek, azt csak 2023. május 31-ig tegyék meg** (a múlt években irányadó január 15-i időpont helyett).

**Ezért is fontos kiemelni, hogy érdemes kivárni a 2022. évi HIPA bevallás benyújtással** – ha a bevallás benyújtás mellett dönt az adózó –, **mert az új adózási mód választása – vélelme – későbbiekben jelentős adminisztrációs könnyítést jelenthet.**

Fontos azt is tudni, hogy a kisvállalkozó, aki a lényegesen egyszerűsített, új tételes adóalap-megállapítást alkalmazza, sem törvényi, sem önkormányzati rendeleti adómentességre, adókedvezményre, adócsökkentésre nem lesz jogosult.

2023. évtől a törvénymódosítás szerint valamennyi olyan **kisvállalkozó**, amelynek az adóévi bevétele – éves szinten számítva, azaz 12 hónapnál rövidebb adóév esetén a működés naptári napjai alapján évesítve – a **25 millió** (a személyi jövedelem-adótörvény szerinti átalányadót választó kereskedők esetén a 120 millió) **forintot nem haladja meg, jogosulttá válik az iparűzési adóalapja egyszerűsített megállapítására.**

**A módosítása azt is rögzíti, hogy az egyes adózói csoportokban mit kell bevétel alatt érteni.** Eszerint a személyi jövedelemadóról szóló törvény hatálya alá tartozó magánszemély vállalkozó esetében a személyi jövedelemadóról szóló törvény szerinti bevételt, egyéb vállalkozó esetén pedig a Htv. szerinti nettó árbevételt [Htv. 52. § 22. pont] kell bevételnek tekinteni (a KATA alanyok esetén utóbbi a kisadózó vállalkozások tételes adójáról szóló törvény szerinti bevétel). **Ez azt jelenti, hogy az Szja. adóalanynak, a KATA adóalanynak nem kell külön kimunkálni a Htv. szerinti nettó árbevétel összegét.**

 **Az új egyszerűsített iparűzési adóalapba történő belépés a következő módon lehetséges:** (Htv. 39/A. §(5)-(6))

* főszabály: folyamatosan működő vállalkozó az adóévre az **adóévet megelőző évről szóló bevalláson**,
* jogelőd nélkül kezdő vállalkozó az **első adóévre is**, ezen **adóévről szóló bevallásban**,
* **bejelentkezéskor, bejelentési változás-bejelentési nyomtatványon** adóévre a településen székhelyet áthelyező, telephelyet nyitó vállalkozónak.

(Ez utóbbi nyomtatványt nem a NAV-on keresztül, hanem önkormányzatonként az **Elektronikus Önkormányzati Portálon** [**https://ohp-20.asp.lgov.hu/nyitolap**](https://ohp-20.asp.lgov.hu/nyitolap) **nyújtható be** Ügyintézés bejelentkezéssel => BARBACS KÖZSÉG ÖNKORMÁNYZATA => Ügyindítás => Adóügyi ágazat és Általános adónyomtatványok ügytípus => BEJELENTKEZÉS, VÁLTOZÁS-BEJELENTÉS)

Az egyszerűsített adóalap-megállapítás főszabálya szerint **a kisvállalkozónak a helyi iparűzési adóalapját nem kell megállapítania, bevallást nem kell benyújtania** és – mert az adóalap tételes összegű – **az adóalapját nem kell megosztania a települések között.**

 Az új adózási modell szerint a kisvállalkozónak későbbiekben **adóelőleget évente csak egyszer kell fizetnie**, s amennyiben a kisvállalkozó bevétele az adott bevételi sáv felső határát nem haladja meg az adóévben, akkor az adóévre fizetett adóelőleghez képest további adót sem kell fizetnie (az adóelőleg, bevallás benyújtása nélkül a Htv. szövege alapján végleges adóvá válik). Így, ha a kisvállalkozó adóévi bevétele az előző adóévben is irányadó bevételi sávhatárt nem lépi át, az **évi egyszeri adó(előleg) fizetésen túlmenően az adóéven belül más** – adókötelezettséggel összefüggő – **teendője nincs**.

Az egyszerűsített iparűzési adóalap-megállapításra jogosult kisvállalkozók egyszerűsített iparűzési adóalapja az adóévi bevételük nagyságától függően sávosan differenciált, (a székhelyük és a telephelyeik fekvése szerinti) **önkormányzatonként azonos nagyságú, tételes összeg lesz**.

A törvény módosítása három bevételi sávot és ahhoz tartozó tételes adóalapot határoz meg. A bevételi sávokat éves szinten kell tekinteni, tehát 12 hónapnál rövidebb adóév esetén napi időarányosítással kisebb a bevételi sáv összege is.

Eszerint a vállalkozó székhelyére és a telephelyére/telephelyeire jutó adóalap

- 2,5-2,5 millió forint, ha a vállalkozó bevétele a 12 millió forintot nem haladja meg,

 (éves iparűzési adó: 50 ezer forint)

- 6-6 millió forint, ha a vállalkozó bevétele a 12 millió forintot meghaladja, de a 18

 millió forintot nem haladja meg,

 (éves iparűzési adó: 120 ezer forint)

- 8,5-8,5 millió forint, ha a vállalkozó bevétele a 18 millió forintot meghaladja, de a 25

 millió forintot nem haladja meg. Utóbbi kategóriába tartozik az a kisvállalkozó, aki a

 személyi jövedelemadóról szóló törvény szerinti átalányadózó kiskereskedő és

 bevétele éves szinten nem több, mint 120 millió forint.

 (éves iparűzési adó: 170 ezer forint)

Amennyiben az adókötelezettség 12 hónapnál rövidebb (például: kezdő vállalkozás esetén, a vállalkozás megszüntetése esetén, vagy adott településen, ha a kisvállalkozás adóév közben telephelyet nyit vagy zár be), akkor a Htv-ben rögzített összegű tételes adóalapnak csak az időarányosan kisebb részét kell figyelembe venni adóévi adóalapként.

A kisvállalkozó a tételes adóalap-megállapítási módszert csak a **teljes adóévre választhatja**, s a döntése – erre vonatkozó külön, évenkénti bejelentés nélkül – mindaddig érvényes, amíg azt vissza nem vonja.**A 22HIPAK adóbevalláson tett nyilatkozat végleges**, az későbbiekben (pl.: önellenőrzéssel) nem módosítható!

A **22HIPAK nyomtatvány** NY-01 lapján az A) blokkba bekerült 9.mező egy jelölő, mely 1 és 2 értéket vehet fel a legördülő listából. Az 1 jelölése azt jelenti, hogy az adózó a Htv. 39/A. § (2) bekezdés szerinti egyszerűsített adóalap-megállapítást választja a 2023. évre, a 2 jelölése pedig azt, hogy nem választja azt.

A 2023. januárjától életbe lépő szabályok alapján az adóalap-megállapítási módszer választását **a kisvállalkozó annak az adóévnek az ötödik hónapja utolsó napjáig** (jellemzően az adóév május 31-ig) köteles bejelenteni, amelyben e módszert először kívánja alkalmazni (**tehát 2023-ban, a 2023-ban kezdődő adóévre 2023. május 31-ig**). A bejelentés az előző adóévről szóló adóbevallási nyomtatványon tehető meg **(tehát 2023-ban a 2022. adóévről szóló helyi iparűzési adóbevallási nyomtatványon /22HIPAK/**).

**Kérjük majd figyeljenek arra,** hogy ha az **adózó bevallását késedelmesen** (2023. május 31-jét követően) **nyújtja be** és azt igazolási kérelemmel nem menti ki, akkor a bevallás feldolgozásra kerül, ám **az egyszerűsített adóalap-megállapításra vonatkozó bejelentés már nem fogadható el.**

A hatályba lépő új szabályok szerinti tételes adóalap-megállapítás egyik jelentős egyszerűsítési vívmánya, hogy ha **a kisvállalkozó ezt az adóalap-megállapítási módszert választja, akkor adóját adóbevallás benyújtása nélkül, évente egyszer, az adóévet követő év ötödik hónapjának utolsó napjáig** (jellemzően: május 31-ig) **köteles majd megfizetni.**

Abban az évben, amelyben a kisvállalkozó első ízben (pl.: 2023) alkalmazza a tételes adóalap-megállapítási módot, s így egy, az általános szabályok szerint benyújtott korábbi adóbevallása alapján az adóév harmadik hónapjának 15. napjára adóelőleg-kötelezettsége van, akkor ezt a korábban bevallott előleget annak esedékességekor (az adóév harmadik hónapjának 15. napjáig) köteles megfizetni (tehát 2023-ban meg kell fizetni a 2023. március 15-i előleget). Ebben az esetben a kisvállalkozó által megfizetett adóelőleg-részlet a tételes adóalap-megállapítást választó kisvállalkozók számára előírt, **az adóév ötödik hónapjának utolsó napján esedékes adóelőleg összegébe beszámít**, s így adóelőleg-fizetési kötelezettsége az adóév ötödik hónapjának utolsó napján csak a már megfizetett adóelőleg-részlet és a tételes adóalap-megállapítást választó kisvállalkozók számára előírt **adóelőleg különbözetének erejéig áll fenn.**

Az adóalap-megállapítási módszer alkalmazásának **első adóévében tehát például 2023-ban, az adóév május 31-i esedékességgel két jogcímen áll, állhat fenn fizetési kötelezettség**: ha a 2022. adóévre felmerül fizetendő adó (a bevallott adó magasabb, mint a 2022-ben teljesített adóelőleg), valamint a 2023. évre vonatkozó előleg megfizetése, mely utóbbi összegbe a 2023. március 15-én már megfizetett előleget be lehet számítani.

**A módszer alkalmazásának második évében, tehát például 2024-ben, már csak egy teendő marad, ha az adózó a bevétele a bevételi sávot nem lép át:**
**2024. május 31-ig kell előleget fizetni a 2024. évre.**

**Rövidesen módosul a „22HIPAK" nyomtatvány és a „Bejelentkezés, változás bejelentés" nyomtatvány is.** A módosított 22HIPA bevallási nyomtatvány majd a Nemzeti Adó- és Vámhivatal (NAV) honlapján <https://www.nav.gov.hu/> érhető el. Maga az **iparűzési adóbevallás feldolgozása, esetleges javítása** az önkormányzati adóhatóságnál történik és **az adófizetést** is az önkormányzat számlájára kell változatlanul megtenni. Tájékoztatjuk, hogy az iparűzési adóbevallási nyomtatvány **kizárólag elektronikus úton nyújtható be** az állami adóhatósághoz.

Barbacs, 2022. február 3.

Barbacs Községi Önkormányzat